
    ОБЩИНСКИ СЪВЕТ   ЗЕМЕН, ОБЛАСТ  ПЕРНИК

              2440  гр. Земен, ул. „Христо Ботев” № 3
ОБЯВЛЕНИЕ ПО РЕДА НА ЧЛ. 26, АЛ. 3 ОТ ЗАКОНА ЗА НОРМАТИВНИТЕ АКТОВЕ НА ПРОЕКТ НА ЕТИЧЕН КОДЕКС НА ОБЩИНСКИТЕ СЪВЕТНИЦИ ОТ ОБЩИНСКИ СЪВЕТ ЗЕМЕН ЗА МАНДАТ 2023-2027г. 
             На основание чл.26, ал.3 и ал.4 от Закона за нормативните актове във връзка с чл.77 от Административнопроцесуалния кодекс и с оглед гарантиране принципите на обоснованост, стабилност, откритост и съгласуваност, Общински съвет Земен уведомява всички заинтересовани лица, че открива производство по приемане на подзаконов нормативен акт – Етичен кодекс на общинските съветници от Общински съвет  Земен  за мандат 2023 – 2027 година.

    
 Формата за участие в производството по издаване на посочения акт от страна на заинтересованите лица и организации са писмени предложения, мнения и възражения, които могат да бъдат депозирани в  Общински съвет Земен на адрес: 2440 град Земен, ул. „Земенски манастир“ № 20 или изпратени на електронен адрес: obs_zemen@abv.bg в срок до 26.09.2025г.
            Срокът за представяне на становища и предложения по  проекта на    Кодекса е 
30 - дневен, в съответствие с изискванията на чл. 26, ал. 4 от Закона за нормативните актове.
Ива Борисова  (П)
Председател на Общински съвет Земен

МОТИВИ
КЪМ ПРОЕКТ НА ЕТИЧЕН КОДЕКС НА ОБЩИНСКИТЕ СЪВЕТНИЦИ ОТ
ОБЩИНСКИ СЪВЕТ  ЗЕМЕН  ЗА МАНДАТ 2023 – 2027 ГОДИНА
            Приемането на Етичен кодекс на общинските съветници е обосновано от следните МОТИВИ: 

1. 
Причини, които налагат приемането на Етичен кодекс:

    - До настоящия момент в Общински съвет няма приет Етичен кодекс. В Правилника за организацията и дейността на Общински съвет  Земен, неговите комисии и взаимодействието му с общинска администрация за мандат 2023-2027 г., се съдържат отделни етични норми, които са задължителни за всеки един от общинските съветници, но извеждането им в отделно обособен за целта Етичен кодекс, който да включва и други такива правила, ще даде възможност не само да се доразвият съществуващите, но и да са изпълнени задълженията ни като колективен орган, произтичащи от действащото законодателство в областта на местното самоуправление. По своята същност той би бил допълнителен фактор за осъществяване на по-ефективно местно самоуправле​ние, за формиране и прилагане на единни основни принципи на работа и поведение в интерес на гражданите на община Земен.

– Проектът на Етичен кодекс на общинските съветници в Общински съвет  без да възпроизвежда други норми и да се стреми да урежда и преурежда обществени отношения, които са обект на правна уредба на специализираното законодателство в областта на установяването и предотвратяването на конфликт на интереси и ликвидиране на съответните последици и на общото антикорупционно законодателство, установява правила, традиционно наложени и трайно възприети като стандарт за поведение и взаимоотношения в процесите на работа както в общинския съвет, така и в работата на комисиите в общинския съвет. Създава се процесуален механизъм за разглеждане на сигнали относно поведение и простъпки на общински съветници, в случаите когато тези сигнали са подадени до общинския съвет или съответно до председателя на общинския съвет. За осигуряване на условия и процедура по установяване на фактите по всеки сигнал и за подготовката на предложение за решение се избира постоянно действаща за срока на мандата нарочна комисия. При наличие жалба или сигнал, които съдържат данни за неспазване на принципите и правилата на Етичния кодекс и жалбата или сигналът не подлежат на разглеждане по друг ред, комисията изяснява всички факти и обстоятелства от значение за приемане на решение по случая и внася съответно предложение до Общинския съвет.

- Ясно разписаните етични норми ще допринесат за засилване на общественото доверие в работата на Общински съвет  Земен и местното самоуправление.

– Кодексът ще служи като ръководство за общинските съветници при вземането на решения, за да се избегнат ситуации на лична или институционална зависимост, които биха могли да компрометират безпристрастността им.

– Кодексът ще дефинира основни ценности като почтеност, обективност и служебна етика, които са в основата на ефективното и демократично местно самоуправление.

– Приемането на Етичен кодекс е в съответствие със законовите изисквания и утвърдените европейски стандарти за добро управление, като осигурява правна и морална основа за работата на съветниците.

2. Цели, които се поставят, с приемането на Етичен кодекс:

Основната цел на приемането на Етичен кодекс е той да допринесе за по-добро управление, да повиши ефективността на работата на Общински съвет Земен и да укрепи демократичните принципи в местното самоуправление, както и:

- Утвърждаване на принципите и правилата за поведение, които следва да бъдат спазвани от общинските съветници от Общински съвет Земен, като при това осигури гаранции, че в случаите, когато Общинският съвет, респ. председателят на Общинския съвет е сезиран с жалба или сигнал относно конкретно поведение на общински съветник, жалбата или сигнала ще бъдат разгледани, ако решението по въпроса не е от компетентността на други органи или подлежи на разглеждане по друг ред;

- Постигане на повече прецизност и прозрачност при прилагане на етичните норми в работата на общинските съветници и укрепване на ценности като почтеност и морал в обществените отношения като цяло;

- Повишаване на общественото доверие в органите на местното самоуправление и местната власт.

3. Финансови и други средства, необходими за прилагането на новата уредба:
Приемането на Етичен кодекс на общинските съветници от Общински съвет  Земен не е свързано с изразходване на финансови и други средства от бюджета на община Земен или средства на ЕС, както и с допълнителни човешки ресурси.  Свързано е единствено с повече отговорност, усилия от морално естество и стриктно съблюдаване на принципи и правила на поведение от страна на общинските съветници.

4. Очаквани резултати от приемането на Етичен кодекс:

· Устойчиви принципи и правила за поведение от страна на общинските съветници от Общински съвет  Земен, с цел издигане на общественото доверие и авторитет на общинския съветник и на Общинския съвет като колективен орган на местното самоуправление;

· Утвърден модел на поведение за общинския съветник при упражняване на правата и изпълнение на задълженията му;

· Създаване на добър пример и стимул за местната общност, и засилено гражданско участие в местното самоуправление. 

· Чрез създаването на единни стандарти за етично поведение ще се подобри координацията и взаимодействието между съветниците, което ще доведе до по-ефективно и конструктивно управление. 

· Кодексът ще допринесе за укрепване на доверието в институциите, повишаване на професионализма на общинските съветници и създаване на устойчива етична култура в местното самоуправление.

5. Анализ за съответствие на Етичния кодекс с правото на Европейския съюз

Предлаганият проект за Етичен кодекс е съобразен с европейското законодателство, което е изградено върху водещите принципи на откритост, публичност и граждански контрол върху дейността на местните власти, което съответства на целите, поставени с предлагания проект. Доколкото настоящият проект има за предмет подзаконов нормативен акт, който подлежи на приемане и издаване на основание чл. 21, ал. 2 и ал. 4 от Закона за местното самоуправление и местната администрация от Общински съвет като орган на местното самоуправление, то приложими са разпоредбите на Европейската Харта за местно самоуправление. В тази връзка проектът е съобразен със Закона за нормативните актове и с европейското законодателство - Регламент (ЕО) №1082/2006 г. на Европейския парламент и на Съвета и Европейската харта за местно самоуправление, както и с разпоредбите и целите на националното и местно законодателство. Проектът на кодекса не противоречи и на други нормативни актове от по-висша степен, приети от законодателната и изпълнителната власт в Република България.

Ива Борисова   (П)
Председател на Общински съвет Земен

